**Základná škola s materskou školou**

**Strelníky 42**

**ŠKOLSKÝ PORIADOK MATERSKEJ ŠKOLY STRELNÍKY**

Vypracovala: Gondová Katarína

zástupkyňa riaditeľky pre MŠ

Obsah

1. Prevádzka materskej školy Strelníky
2. Charakteristika materskej školy
3. Podmienky prijatia a dochádzky dieťaťa do materskej školy

1.Prijatie dieťaťa na predprimárne vzdelávanie

1.1 Prijatie dieťaťa so zdravotným znevýhodnením a dieťaťa s nadaním

1.2 Prijatie s prestupom

1.3 Prijatie s určením adaptačného pobytu

1.4 Prijatie s určením diagnostického pobytu

2. Povinné predprimárne vzdelávanie (PPV)

2.1 Dieťa, pre ktoré je predprimárne vzdelávanie povinné

2.2 Dieťa pokračujúce v plnení PPV

2.3 Individuálne vzdelávanie dieťaťa, pre ktoré je PPV

2.4 Zanedbávanie riadneho plnenia PPV

3. Pobyt dieťaťa v materskej škole

3.1 Úhrada príspevkov za pobyt v materskej škole

3.2 Prerušenie dochádzky dieťaťa do materskej školy, ak sa nejedná o dieťa ktoré plní PVV

3.3 Zanechanie predprimárneho vzdelávania, ak nejde o dieťa plniace PVV

3.4 Predčasné skončenie predprimárneho vzdelávania, ak nejde o dieťa plniace PPV

4. Dochádzka dieťaťa do materskej školy

4.1 Ranný filter

5. Ospravedlnenie neprítomnosti dieťaťa v materskej škole

6. Vyhlásenie o bezinfekčnosti

1. Vnútorná organizácia materskej školy
2. Organizácia tried a vekové zloženie detí
   1. Preberanie detí
   2. Usporiadanie dňa
   3. Organizácia v šatni
   4. Organizácia v umyvárni
   5. Organizácia v jedálni
   6. Pobyt detí vonku
   7. Organizácia v spálni
   8. Organizovanie a realizácia výletov a exkurzií
   9. Krúžková činnosť
   10. Vykonávanie pedagogickej praxe
3. Starostlivosť o hygienu, zdravie a bezpečnosť detí
4. Ochrana pred sociálno – patologickými javmi
5. Ochrana spoločného majetku
6. Triedny učiteľ
7. Poradné orgány riaditeľa
8. Práva a povinnosti dieťaťa a zákonného zástupcu
9. Záverečné ustanovenia

**I. Prevádzka materskej školy Strelníky**

Materská škola je v prevádzke v pracovných dňoch **od 6.30 hod do 16.00 hod.**

**Riaditeľka ZŠ s MŠ Strelníky č.42:** Mgr. Sedláková Gabriela

**Zástupkyňa riaditeľky školy pre materskú školu**: Gondová Katarína

**Konzultačné hodiny MŠ** : prvý pondelok v mesiaci

**Vedúca školskej jedálne**: Majerová Dana

**Konzultačné hodiny ŠJ** :  denne v čase od 7.00 do 8.00 hod.

Prevádzka materskej školy je prerokovaná so zákonnými zástupcami a odsúhlasená zriaďovateľom.

V čase letných prázdnin je prevádzka materskej školy a školskej jedálne prerušená z hygienických dôvodov spravidla na šesť týždňov. V tomto období vykonáva prevádzková zamestnankyňa upratovanie a dezinfekciu priestorov, pedagogickí a ostatní zamestnanci podľa plánu dovoleniek čerpajú dovolenku.

Prerušenie prevádzky oznámi zástupkyňa riaditeľky školy pre materskú školu (ďalej len zástupkyňa) spravidla mesiac vopred písomnou formou na nástenke oznamov pre rodičov a zákonných zástupcov detí.

Prevádzka materskej školy môže byť dočasne prerušená aj zo závažných dôvodov, ktoré ohrozujú zdravie zverených detí alebo môžu spôsobiť závažné škody na majetku**.**

**II. Charakteristika materskej školy**

Materská škola Strelníky je v prevádzke od 19. apríla 1982.

Od 1.1. 2008 právna subjektivita – Základná škola s materskou školou Strelníky č.42

Zriaďovateľom je Obec Strelníky.

Materská škola je jednotriedna a poskytuje deťom celodennú starostlivosť. Podľa potrieb zákonných zástupcov poskytuje deťom aj možnosť poldenného pobytu v materskej škole.

Materskú školu navštevujú spravidla deti od 3 rokov, deti s plnením povinného predprimárneho vzdelávania a deti s pokračovaním plnenia povinného predprimárneho vzdelávania.

Materská škola je umiestnená v účelovej budove, ktorú tvorí základná škola, materská škola, školská kuchyňa so školskou jedálňou, zariadenie sociálnej služby a kotolňa.

Priestory materskej školy tvorí vstupná chodba, šatňa, izolačka, umyváreň, WC, trieda, sklad učebných pomôcok, spálňa, kuchynka na výdaj jedla, miestnosť ľudových tradícií, zborovňa, riaditeľňa, miestnosť pre upratovačku, práčovňa.

Materská škola má vybudovaný dvor s preliezačkou, kolotočom, hojdačkami, prekrytým pieskoviskom a altánkom.

**Zdravotno-hygienická charakteristika:**

**Pitná voda**

Materská škola je zásobovaná pitnou vodou z verejného vodovodu, ktorého prevádzkovateľom je Stredoslovenská vodárenská prevádzková spoločnosť a.s. Banská Bystrica

**Teplá voda**

Materská škola má zabezpečený zdroj teplej úžitkovej vody z bojlera. Rozvody teplej úžitkovej vody vedú do umyvárne, kde je umiestnená miešacia batéria.

**Vykurovanie**

Vykurovanie je zabezpečené ústredným vykurovaním z kotolne v areáli školy.

**Komunálny odpad**

Odvoz zabezpečuje obec Strelníky 2x mesačne, plasty 1x mesačne.

**III. Podmienky prijatia a dochádzky dieťaťa do materskej školy**

**1. Prijatie dieťaťa na predprimárne vzdelávanie**

Na predprimárne vzdelávanie v materskej škole sa prijímajú  deti podľa § 59 a 59 a) zákona č. 245/2008 Z.z. (ďalej školský zákon) k septembru nasledujúceho školského roku.

Pri prijímaní detí do materskej školy sa musia dodržiavať princípy:

**- rovnoprávnosti prístupu k výchove a vzdelávaniu** so zohľadnením výchovno – vzdelávacích potrieb jednotlivca a jeho spoluzodpovednosti za svoje vzdelávanie (§ 3 písm. c) školského zákona)

- **inkluzívneho vzdelávania** (§ 3 písm. d) školského zákona)

- **zákazu akýchkoľvek foriem diskriminácie a obzvlášť segregácie** (§ 3 písm. e) školského zákona)

Na predprimárne vzdelávanie sa prijímajú :

* **prednostne** deti, pre ktoré je plnenie predprimárneho vzdelávania povinné
* **následne deti, ktoré majú právo** **na prijatie** na predprimárne vzdelávanie. ( t.j. dieťa, ktoré v nasledujúcom školskom roku dovŕši 4 roky veku do 31. augusta príslušného roku)
* **výnimočne sa** prijímajú deti od dovŕšenia dvoch rokov veku

Riaditeľ pri prijímaní nesmie uprednostniť deti mladšie ako 3 roky pred prijatím starších detí. Ak sú vytvorené vhodné podmienky, prijímajú sa aj deti so špeciálnymi výchovno-vzdelávacími potrebami.

Ak je voľná kapacita v materskej škole, môžu byť deti prijaté aj priebežne počas školského roka.

**Termín a miesto podávania žiadostí**

Žiadosť sa podáva v čase od 1. 5. do 31. 5. Informácie o podávaní žiadosti sú zverejnené na hlavnom vchode materskej školy, na webovej stránke MŠ, na vývesnej tabuli v obci.

Výnimočne možno prijať aj dieťa mladšie ako 3 roky, ak sú vytvorené vhodné materiálne, personálne a iné podmienky a dieťa má osvojené hygienické návyky.

**Deti sa na predprimárne vzdelávanie prijímajú na základe :**

* Písomnej žiadosti o prijatie dieťaťa na predprimárne vzdelávanie

Žiadosť si môže zákonný zástupca vyzdvihnúť v materskej škole, alebo stiahnuť zo stránky materskej školy. Súčasťou žiadosti je potvrdenie od detského lekára s údajmi o povinnom detskom očkovaní.

Písomné rozhodnutie o prijatí alebo neprijatí do materskej školy počas školského roka obdrží zákonný zástupca do 30 dní od podania písomnej žiadosti o prijatie dieťaťa do materskej školy.

V prípade zvýšeného záujmu zákonných zástupcov o prijatie detí do materskej školy, sa prijímajú deti nasledovne: 1. Deti s pokračovaním plnenia povinného predprimárneho vzdelávania

2. Deti s povinným plnením predprimárneho vzdelávania, ktoré dovŕšili piaty rok veku.

3. Deti, ktoré majú právo na prijatie na predprimárne vzdelávanie

4. Deti trojročné a mladšie ako tri roky ak to kapacita dovolí

O počte zapísaných detí riaditeľka školy informuje zriaďovateľa. O počte prijatých a neprijatých detí rozhoduje riaditeľka školy.

**1.1 Prijatie dieťaťa so zdravotným znevýhodnením a dieťaťa s nadaním**

Ak sa do materskej školy prijíma dieťa, ktoré má diagnostikou v zariadeniach poradenstva a prevencie potvrdené, že je dieťaťom so zdravotným znevýhodnením, zákonný zástupca k žiadosti predloží:

- potvrdenie o zdravotnej spôsobilosti dieťaťa od všeobecného lekára pre deti a dorast

- vyjadrenie príslušného zariadenia poradenstva a prevencie

- odporučenie všeobecného lekára pre deti a dorast

Z vyjadrenia príslušného zariadenia poradenstva a prevencie, ako aj z odporúčania všeobecného lekára pre deti a dorast musí byť jednoznačné, či odporúčajú prijatie tohto dieťaťa:

- do „bežnej“ materskej školy a zaradenie do triedy spolu s ostatnými deťmi,

- do „bežnej“ materskej školy a jeho zaradenie do špeciálnej triedy

- do materskej školy pre deti so špeciálnymi výchovno – vzdelávacími potrebami (ŠVVP)

Ak sa jedná o dieťa, ktoré má diagnostikou zariadenia poradenstva a prevencie potvrdené, že je dieťaťom s nadaním, zákonný zástupca k žiadosti predloží:

- potvrdenie o zdravotnej spôsobilosti dieťaťa od všeobecného lekára pre deti a dorast

- vyjadrenie príslušného zariadenia poradenstva a prevencie

**1.2** **Prijatie s prestupom**

S účinnosťou od 1. septembra 2023, ak je už dieťa prijaté na predprimárne vzdelávanie v niektorej materskej škole zaradenej v sieti materských škôl, môže byť dieťa na **základe písomnej žiadosti zákonného zástupcu prijaté prestupom** do inej materskej školy zaradenej v sieti materských škôl.

**Prijatie prestupom sa vzťahuje na všetky deti, teda aj na tie, pre ktoré je predprimárne vzdelávanie povinné.**

K žiadosti o prijatie dieťaťa prestupom zákonný zástupca **nepredkladá** potvrdenie o zdravotnej spôsobilosti dieťaťa, nakoľko toto potvrdenie je súčasťou fotokópie osobného spisu dieťaťa prijatého prestupom.

Ak sa prestupom prijíma dieťa so zdravotným znevýhodnením, k žiadosti o prijatie dieťaťa prestupom zákonný zástupca **neprikladá** vyjadrenie príslušného zariadenia poradenstva a prevencie a odporúčanie všeobecného lekára pre deti a dorast, nakoľko sú súčasťou fotokópie osobného spisu dieťaťa so zdravotným znevýhodnením prijatého prestupom.

Ak sa prestupom prijíma dieťa s nadaním, k žiadosti o prijatie dieťaťa s prestupom zákonný zástupca **neprikladá** vyjadrenie príslušného zariadenia poradenstva a prevencie nakoľko je súčasťou fotokópie osobného spisu dieťaťa s nadaním prijatého prestupom.

**1.3 Prijatie s adaptačným pobytom**

Z dôvodu ľahšej adaptácie dieťaťa možno prijať dieťa na adaptačný pobyt. Adaptačný pobyt sa vzťahuje najmä na deti, ktoré nemajú diagnostikou určené ŠVVP, ale je u nich predpoklad, že by mohli mať problémy zadaptovať sa na úplné iné podmienky na aké sú z domu zvyknuté.

Ak sa dieťa zadaptuje, môže naďalej pravidelne navštevovať materskú školu.

Aj počas adaptačného pobytu môže dieťa navštevovať materskú školu na celodennú výchovu a vzdelávanie za predpokladu, že:

- tomu predchádzala postupná adaptácia

- dieťa si rýchlo zvyklo na materskú školu

Predpokladom úspešného zvládnutia adaptačného pobytu je vzájomná spolupráca zákonných zástupcov s pedagogickými zamestnancami a aj s odbornými zamestnancami, ale aj úzka spolupráca všetkých zamestnancov materskej školy.

Možnosť prerušenia dochádzky z dôvodu adaptačných problémov je možné, len ak sa nejedná o dieťa, pre ktoré je predprimárne vzdelávanie povinné.

Podľa § 59 ods. 8 školského zákona **nesmie byť adaptačný pobyt dieťaťa dlhší ako tri mesiace a nemožno ho predlžovať.**

Pri zníženej adaptačnej  schopnosti dieťaťa, môže riaditeľka školy podľa § 5 odst. 14 písm. c) zákona 596/2003 Z.z. po predchádzajúcom písomnom upozornení na túto možnosť, **rozhodnúť o prerušení dochádzky dieťaťa do materskej školy** na dohodnutý čas, ale len ak nejde o dieťa, pre ktoré je predprimárne vzdelávanie povinné.

**1.4 Prijatie s diagnostickým pobytom**

**Diagnostický pobyt dieťaťa v materskej škole podľa § 59 ods. 8 školského zákona nesmie byť dlhší ako tri mesiace.**

Ak má dieťa určený diagnostický pobyt v materskej škole, v zariadení poradenstva a prevencie sa vykonáva diagnostikovanie špeciálnych výchovno – vzdelávacích potrieb dieťaťa na účel rozhodnutia a ďalšej forme vzdelávania dieťaťa.

Ak sa do materskej školy prijíma dieťa so ŠVVP, riaditeľka školy môže rozhodnúť o jeho zaradení na diagnostický pobyt. **V materskej škole pre deti so ŠVVP môže diagnostický pobyt presiahnuť tri mesiace, nesmie byť ale dlhší ako jeden rok.**

Zaradenie dieťaťa so špeciálnymi výchovno-vzdelávacími potrebami nesmie obmedzovať práva ostatných detí, ktoré sú účastníkmi výchovno-vzdelávacieho procesu.

Cieľom diagnostického pobytu dieťaťa so ŠVVP je, aby sa zistilo, či sa u konkrétneho dieťaťa bude môcť výchova a vzdelávanie uskutočňovať inkluzívne v bežnej triede, alebo ako výchova a vzdelávanie v špeciálnej triede, resp. v špeciálnej materskej škole.

Do triedy možno prijať najviac dve deti so špeciálnymi výchovno-vzdelávacími potrebami, pričom sa najvyšší počet detí v triede môže znížiť o dve deti za každé dieťa so zdravotným znevýhodnením.

**Ak sa špeciálne výchovno-vzdelávacie potreby dieťaťa prejavia po jeho prijatí do** **materskej školy** a dieťa ďalej navštevuje materskú školu, do ktorej bolo prijaté, jeho vzdelávanie ako vzdelávanie dieťaťa so špeciálnymi výchovno-vzdelávacími potrebami sa mu zabezpečuje po predložení písomnej žiadosti o zmenu formy vzdelávania a vyplneného tlačiva riaditeľke školy (§ 108 zákona č. 245/2008 Z.z.).

Zákonný zástupca dieťaťa so ŠVVP je povinný informovať materskú školu o zmenách v zdravotnom stave dieťaťa alebo o iných závažných skutočnostiach, ktoré by mohli mať vplyv na priebeh výchovy a vzdelávania.

Ak zákonný zástupca neinformuje materskú školu o zmenách v zdravotnom stave dieťaťa ani po písomnom upozornení, riaditeľka školy môže rozhodnúť o:

* prerušení dochádzky dieťaťa do MŠ z podnetu riaditeľky školy (ak nejde o povinné predprimárne vzdelávanie.
* predčasnom ukončení predprimárneho vzdelávania ak nejde o povinné predprimárne vzdelávanie z dôvodu, že MŠ nedokáže vytvoriť podmienky na ďalšiu výchovu a vzdelávanie.

Riaditeľka školy po písomnom súhlase zriaďovateľa školy a písomnom súhlase príslušného zariadenia výchovného poradenstva a prevencie navrhne zákonnému zástupcovi iný spôsob výchovy a vzdelávania, ktorý spočíva vo vzdelávaní v špeciálnej triede alebo špeciálnej materskej škole.

Ak zákonný zástupca nesúhlasí so zmenou spôsobu vzdelávania, o ďalšom vzdelávaní dieťaťa rozhodne súd.

**2.** **Povinné predprimárne vzdelávanie ( ďalej len PVV)**

Plniť povinné predprimárne vzdelávanie musí každé dieťa, ktoré do 31.augusta (vrátane) príslušného roku:

* **Dovŕši 5 rokov veku**, t.j. dieťa podľa § 28a ods. 1 školského zákona
* **Dovŕši 5 rokov veku a PPV plní formou** **individuálneho vzdelávania**, t.j. dieťa podľa § 28b ods. 2 školského zákona
* **Dovŕši 6 rokov veku, ale nedosiahlo školskú spôsobilosť,** t.j. dieťa podľa §28a ods.3 školského zákona, toto dieťa bude pokračovať v plnení povinného predprimárneho vzdelávania ešte jeden školský rok
* **Dovŕši 5 rokov veku, ale zo zdravotných dôvodov je oslobodené od** **povinnosti dochádzať do materskej školy,** t.j. dieťa podľa § 28a ods.5 školského zákona

**2.1 Dieťa, pre ktoré je predprimárne vzdelávanie povinné**

- **je dieťa, ktoré dosiahne päť rokov veku do 31. augusta,** ktorý predchádza začiatku školského roka, od ktorého bude dieťa plniť povinnú školskú dochádzku v základnej škole

- PPV trvá jeden školský rok okrem prípadu uvedeného v § 28a ods. 3 školského zákona.

PPV plní dieťa v MŠ v obci, v ktorej má trvalý pobyt, teda v spádovej materskej škole, pokiaľ zákonný zástupca nevyberie inú materskú školu, do ktorej ho riaditeľka školy prijme alebo prijme s prestupom. Len v spádovej materskej škole má dieťa garantované prijatie, ak sa pre ňu rodič rozhodne.

Riaditeľka školy na PPV zo zákona prednostne prijíma deti s trvalým pobytom v danej obci a deti umiestnené v zariadení na základe rozhodnutia súdu.

Dieťa, ktoré navštevuje materskú školu pred dovŕšením veku, od ktorého je predprimárne vzdelávanie povinné, sa plynulo stane dieťaťom plniacim PPV, bez toho, aby rodič podával novú žiadosť. Táto skutočnosť sa vyznačí do osobného spisu dieťaťa.

**2.2 Dieťa pokračujúce v plnení PPV**

Ak dieťa **po dovŕšení šiesteho roka veku nedosiahne školskú spôsobilosť**, riaditeľka školy podľa § 5 ods. 14 písm. g) zákona č. 596/2003 Z.z. **rozhodne o pokračovaní plnenia PPV.**

Podkladom na rozhodnutie riaditeľa vo veci pokračovania plnenia PPV je podľa § 28a ods. 3 školského zákona vždy predloženie:

* písomného súhlasu príslušného zariadenia poradenstva a prevencie
* písomného súhlasu všeobecného lekára pre deti a dorast
* informovaného súhlasu zákonného zástupcu

Po predložení uvedených súhlasov následne riaditeľka školy podľa § 5 ods. 14 písm. g) zákona č. 596/2003 Z.z. vydá rozhodnutie o pokračovaní povinného predprimárneho vzdelávania a uvedenú skutočnosť zaznamená v osobnom spise.

Pokiaľ rodič vie, že jeho dieťa bude pokračovať v plnení PPV a nemá ešte rozhodnutie od riaditeľky, upozorní zástupkyňu na možnosť podania informovaného súhlasu, súhlasu od lekára a súhlasu zo zariadenia poradenstva a prevencie o pokračovaní plnenia PPV, za účelom rezervovania miesta v materskej škole.

Ak dieťa ani po pokračovaní plnenia PPV nedosiahne školskú spôsobilosť, začne najneskôr do 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku.

**2.3 Individuálne vzdelávanie dieťaťa, pre ktoré je PPV**

Školským zákonom sa ustanovilo, že PPV môžu deti plniť aj individuálnou formou vzdelávania, teda nie formou pravidelného denného dochádzania do materskej školy.

**Podľa § 28b ods. 2 školského zákona, formou individuálneho vzdelávania (IV) môže PPV plniť dieťa, ktorého:**

* zdravotný stav mu neumožňuje navštevovať materskú školu
* zákonný zástupca o to požiada materskú školu

**Každé dieťa, ktorého rodič požiada o IV musí :**

* byť prijaté do kmeňovej materskej školy, ak do piateho roku veku nenavštevovalo materskú školu
* byť už dieťaťom materskej školy a začína plniť PPV

**a) dieťa, ktorého zdravotný stav neumožňuje plniť PPV v MŠ**

- žiadosť zákonného zástupcu o povolenie individuálneho vzdelávania, prílohou je písomný súhlas všeobecného lekára pre deti a dorast, alebo odporúčanie zariadenia poradenstva a prevencie

- individuálne vzdelávanie zo zdravotných dôvodov zabezpečuje kmeňová MŠ v rozsahu najmenej 2 hod. týždenne

- učiteľ, ktorý zabezpečuje IV na konci polroku príslušného školského roku predloží riaditeľovi školy písomnú správu o IV daného dieťaťa

**b) individuálne vzdelávanie na základe žiadosti zákonného zástupcu**

Žiadosť rodiča musí obsahovať:

* meno, priezvisko, dátum narodenia, rodné číslo, miesto trvalého pobytu dieťaťa
* obdobie, na ktoré sa má individuálne vzdelávanie povoliť
* dôvody na povolenie IV
* meno a priezvisko osoby, ktorá bude uskutočňovať IV dieťaťa a doklady o splnení kvalifikačných predpokladov – (ukončené najmenej úplné stredné všeobecné vzdelanie, alebo úplné stredné odborné vzdelanie)
* ďalšie skutočnosti, ktoré majú vplyv na IV dieťaťa

Kmeňová MŠ v spolupráci so zákonným zástupcom určí obsah IV najneskôr do 31.augusta, t.j. materská škola dodá zákonnému zástupcovi obsah, vzdelávania, navrhne činnosti a poskytne v prípade záujmu pomôcky. Zákonný zástupca je povinný v čase a rozsahu, ktorý určí MŠ zabezpečiť účasť dieťaťa na PPV v kmeňovej MŠ v priebehu mesiaca **marec,** kedy MŠ posúdi, či sa na IV plní obsah IV, ktorý vychádza z obsahu vzdelávania, ktorý MŠ určila zákonnému zástupcovi.

Povolenie IV dieťaťa riaditeľ kmeňovej MŠ môže zrušiť:

* na žiadosť zákonného zástupcu
* na základe odôvodneného návrhu fyzickej osoby, ktorá uskutočňuje IV
* na návrh školského inšpektora
* ak sa neplní obsah IV
* ak zákonný zástupca nezabezpečí účasť dieťaťa na PPV v kmeňovej MŠ za účelom posúdenia plnenia IV.

Ak riaditeľka školy rozhodne o zrušení povolenia individuálneho vzdelávania do 30 dní od začatia konania podľa § 28 ods. 8 školského zákona, bude dieťa bezodkladne, nasledujúci deň po dni, v ktorom bolo toto rozhodnutie vydané zaradené do príslušnej triedy kmeňovej materskej školy a začne plniť PPV v MŠ.

**c) oslobodenie dieťaťa od povinnosti dochádzať do MŠ zo zdravotných dôvodov, ak ide o povinné predprimárne vzdelávanie**

Ak dieťa dosiahne päť rokov veku do 31. augusta, ktorý predchádza začiatku školského roka na plnenie povinnej školskej dochádzky, avšak má nepriaznivý zdravotný stav, ktorý neumožňuje dieťaťu vzdelávať sa až do pominutia dôvodov, môže zákonný zástupca požiadať riaditeľka školy o oslobodenie od povinnosti dochádzať do materskej školy a k žiadosti predloží:

* písomný súhlas všeobecného lekára pre deti a dorast
* písomný súhlas zariadenia výchovného poradenstva a prevencie

Dieťaťu, ktoré má vydané rozhodnutie o oslobodení od povinnosti dochádzať do materskej školy zo zdravotných dôvodov, ak ide o PPV sa neposkytuje žiadne vzdelávanie ani v MŠ ani individuálnym vzdelávaním až do pominutia dôvodov, pre ktoré bolo vydané rozhodnutie.

**2.4**  **Zanedbávanie riadneho plnenia PPV**

Zákonný zástupca dieťaťa nedbá o riadne plnenie PPV, najmä vtedy, ak:

- **neprihlási** dieťa na plnenie PPV

- ak dieťa, ktoré plní PPV **neospravedlnene** vynechá viac ako 5 dní v mesiaci

Toto neplnenie môže vyústiť do uplatnenia inštitútu „osobitného príjemcu rodinných prídavkov“- podľa zákona č. 600/2003 Z.z. o prídavku na dieťa a o zmene a doplnení zákona č. 461/2003 Z.z. o sociálnom poistení v znení neskorších predpisov.

Ak zákonný zástupca nebude dbať o riadne plnenie PPV, riaditeľka školy má podľa § 5 ods. 15 zákona č. 596/2003 Z.z. povinnosť oznámiť neprítomnosť dieťaťa obci a úradu práce, sociálnych vecí a rodiny podľa miesta bydliska dieťaťa.

**3.  Pobyt dieťaťa v materskej škole**

Podľa § 24 ods. 6 zákona č. 355/2007 Z.z. v materskej škole môže byť umiestnené len dieťa, ktoré:

* **je zdravotne spôsobilé na pobyt v kolektíve**
* **neprejavuje príznaky prenosného ochorenia**
* **nemá nariadené karanténne opatrenia**

**3.1 Úhrada príspevkov za pobyt v materskej škole**

Za pobyt dieťaťa v materskej škole prispieva zákonný zástupca príspevok na čiastočnú úhradu výdavkov za pobyt dieťaťa v MŠ. Výšku príspevku za pobyt dieťaťa v materskej škole zriadenej obcou určí zriaďovateľ všeobecne záväzným nariadením. (§ 28 školského zákona )

**Výška príspevku určená zriaďovateľom je 15 €  mesačne na jedno dieťa**

Podľa Všeobecne záväzného nariadenia obce Strelníky č. 4 účinného od 30.8.2021

**Príspevok na čiastočnú úhradu výdavkov za pobyt dieťaťa v materskej škole sa neuhrádza za dieťa:**

a) ktoré plní PPV, alebo pokračuje v plnení PPV

b) ak zákonný zástupca dieťaťa predloží riaditeľovi materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi,

c) ktoré je umiestnené v zariadení na základe rozhodnutia súdu.

**Príspevok v materskej škole na základe rozhodnutia zriaďovateľa sa neuhrádza za dieťa:**

a) ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo z rodinných dôvodov preukázateľným spôsobom

b) alebo bola prerušená  prevádzka materskej školy zapríčinená zriaďovateľom alebo inými závažnými dôvodmi. V týchto prípadoch uhrádza zákonný zástupca pomernú časť určeného príspevku.

Príspevok  na čiastočnú úhradu výdavkov v materskej škole sa uhrádza do 15. dňa v kalendárnom mesiaci, prevodom na účet alebo v hotovosti.

Zákonný zástupca dieťaťa uhrádza aj príspevok 2 € mesačne na jedno dieťa na pranie uterákov a posteľnej bielizne.

Zákonný zástupca dieťaťa v materskej škole uhrádza aj príspevok na čiastočnú úhradu nákladov v školskej jedálni, ktorý taktiež určuje zriaďovateľ všeobecne záväzným právnym predpisom.

Príspevok na čiastočnú úhradu nákladov v školskej jedálni uhrádza zákonný zástupca dieťaťa vedúcej školskej jedálne do 15. dňa kalendárneho mesiaca prevodom na účet alebo v hotovosti.

**Ak bude mať dieťa nedoplatok dva po sebe nasledujúce mesiace, môže mu byť po predchádzajúcom písomnom upozornení predčasne ukončená dochádzka do MŠ.**

**3.2 Prerušenie dochádzky dieťaťa do materskej školy, ak sa nejedná o dieťa ktoré plní PPV**

Rozhodnutie o prerušení dochádzky dieťaťa do materskej školy môže vydať riaditeľka školy podľa § 5 ods. 14 písm. d) zákona č. 596/2003 Z.z.:

* bez predchádzajúcej žiadosti zákonného zástupcu, ak na to budú existovať dôvody
* na základe žiadosti zákonného zástupcu, ak ide o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu.

Ak nastanú dôvody, pre ktoré nastane prerušenie dochádzky dieťaťa a riaditeľka tak rozhodne po predchádzajúcom písomnom upozornení zákonného zástupcu, riaditeľka vydá rozhodnutie o prerušení dochádzky dieťaťa v termíne od - do.

V prípade záujmu zákonných zástupcov môže riaditeľka na čas prerušenia dochádzky dieťaťa prijať iné dieťa, pričom v rozhodnutí určí čas dochádzky od – do, a tento čas musí byť zhodný s časom prerušenia dochádzky dieťaťa.

Zákonný zástupca dieťaťa, ktoré má prerušenú dochádzku do materskej školy na základe písomnej žiadosti zákonného zástupcu musí písomne oznámiť riaditeľke materskej školy, či bude pokračovať v plnení predprimárneho vzdelávania najneskôr dva týždne pred uplynutím ukončenia času rozhodnutia o prerušení.

Zákonný zástupca dieťaťa, ktoré bolo prijaté na čas prerušenia dochádzky iného dieťaťa, ak má aj naďalej záujem o to, aby dieťa navštevovalo materskú školu, podať novú žiadosť o prijatie dieťaťa do materskej školy spolu s potvrdením o zdravotnej spôsobilosti od všeobecného lekára pre deti a dorast.

**3.3 Zanechanie predprimárneho vzdelávania, ak nejde o dieťa plniace PPV**

Ak sa zákonný zástupca rozhodne, že jeho dieťa zanechá predprimárne vzdelávanie z akýchkoľvek dôvodov, musí túto skutočnosť oznámiť písomne riaditeľke školy.

Dieťa prestane byť dieťaťom materskej školy:

* **ktorý nasleduje po dni, keď bolo riaditeľke školy doručené písomné oznámenie o zanechaní dochádzky do materskej školy**
* **dňom uvedeným v písomnom oznámení o zanechaní vzdelávania, najskôr však**
* **dňom, ktorý nasleduje po dni, keď bolo doručené**

Ak zákonný zástupca neoznámi riaditeľke školy zanechanie dochádzky dieťaťa na predprimárne vzdelávanie a dieťa sa neospravedlnene nezúčastňuje na predprimárnom vzdelávaní, po uplynutí 30. dňa neprítomnosti prestáva byť dieťaťom materskej školy.

**3.4 Predčasné skončenie predprimárneho vzdelávania, ak nejde o plnenie PPV**

Podľa § 28d, ods. 6 školského zákona môže riaditeľka školy rozhodnúť o predčasnom ukončení predprimárneho vzdelávania, ak nejde o PPV:

a) ak dieťa sústavne alebo závažným spôsobom porušuje školský poriadok

b) zákonný zástupca dieťaťa nedodržiava podmienky predprimárneho vzdelávania dieťaťa určené školským poriadkom

c) zákonný zástupca neinformuje materskú školu o zdravotnom stave a zdravotných problémoch dieťaťa, zamlčí dôležité údaje ovplyvňujúce výchovu a vzdelávanie tohto dieťaťa alebo ostatných detí  alebo neposkytne všetky relevantné informácie a odborné rady

d) materská škola nie je schopná vytvoriť podmienky na výchovu a vzdelávanie dieťaťa

e) zákonný zástupca bezdôvodne odmietne s dieťaťom absolvovať diagnostické vyšetrenie, ak sa špeciálne výchovno–vzdelávacie potreby dieťaťa prejavia až po prijatí do materskej školy a je potrebné zmeniť formu vzdelávania dieťaťa

f) predčasné ukončenie odporučí zariadenie poradenstva a prevencie, všeobecný lekár pre deti a dorast alebo lekár so špecializáciou v inom špecializačnom odbore ako všeobecné lekárstvo alebo zubný lekár

**4. Dochádzka dieťaťa do materskej školy**

Zákonný zástupca privádza dieťa do materskej školy v čase od 6:30 do 8:00 hodiny a prevezme ho v čase od 15:00 do 16:00 hodiny.

Spôsob dochádzky a spôsob stravovania dieťaťa so ŠVVP dohodne zákonný zástupca so zástupkyňou a triednou učiteľkou -.

V prípade dochádzky dieťaťa v priebehu dňa dohodne zákonný zástupca  čas jeho príchodu a spôsob stravovania tak, aby nenarušil priebeh činnosti ostatných detí (napr. aby neobmedzil pobyt vonku a pod.).

**4.1 Ranný filter**

Prevzatie dieťaťa do materskej školy môže pedagogický zamestnanec odmietnuť, ak zistí, že zdravotný stav dieťaťa nie je vhodný na prijatie do materskej školy. (§ 24 ods. 9 písmeno b zákona č. 355/2007 Z.z.)**.**

**Dôvody pre neprijatie dieťaťa do materskej školy ako prevencia ochrany zdravia ostatných detí:**

- zvýšená telesná teplota

- dráždivý kašeľ

- zápal očných spojiviek

- užívanie antibiotík a iných liekov pri akútnom ochorení a rekonvalescencii

- pedikulóza

- črevné ťažkosti

- infekčné a prenosné choroby.

Všetci zamestnanci materskej školy majú zákaz podávať deťom lieky. Lieky (Paralen, Dithiaden a pod.) sa môžu podávať len v akútnych prípadoch. Rodič, ktorého dieťa je alergické na niektorý liek, je povinný oznámiť to učiteľkám materskej školy.

**5. Ospravedlnenie neprítomnosti dieťaťa v materskej škole**

Ak sa dieťa nemôže zúčastniť na výchove a vzdelávaní, jeho zákonný zástupca je povinný podľa § 144 ods. 9 školského zákona:

* **telefonicky – ústne - SMS nahlásiť neprítomnosť dieťaťa na predprimárnom, alebo povinnom predprimárnom vzdelávaní**.

Pri podozrení na neospravedlnené chýbanie dieťaťa, ktoré plní povinné predprimárne vzdelávanie triedna učiteľka dieťaťa oznámi túto skutočnosť zástupkyni a riaditeľke školy, ktorá osobitným dohovorom so zápisom rieši neprítomnosť dieťaťa s jeho zákonným zástupcom.

Zákonný zástupca je povinný najneskôr do 14 pracovných dní od začiatku neprítomnosti dieťaťa oznámiť dôvod a predpokladaný čas neprítomnosti dieťaťa. Ak tak neurobí, alebo iným závažným spôsobom opakovane poruší povinnosti zákonného zástupcu (§ 144 odst.7 písm. b školského zákona), riaditeľka školy po predchádzajúcom písomnom upozornení rodiča informuje o tejto skutočnosti obec a zriaďovateľa.

**Za dôvod neprítomnosti sa uznáva podľa § 144 ods. 10 školského zákona najmä**:

* choroba
* lekárom nariadený zákaz dochádzky do MŠ
* vyzdvihnutie dieťaťa z MŠ pri príznakoch ochorenia počas dňa
* mimoriadne nepriaznivé poveternostné podmienky
* mimoriadne udalosti v rodine
* účasť dieťaťa na súťažiach

**Ak nepríde do materskej školy dieťa, ktoré neplní PPV:**

- z dôvodu choroby neliečenej lekárom, návštevy rodiny, iného dôvodu, jeho neprítomnosť ospravedlňuje zákonný zástupca.

- ak bolo dieťa choré s nutnosťou navštíviť lekára, prinesie potvrdenie od lekára, že môže opätovne nastúpiť do kolektívu.

**Ak nepríde do materskej školy dieťa, ktoré plní PPV:**

**-** najviac sedem po sebe nasledujúcich dní (choroba, návšteva rodiny, vyšetrenia a pod.) – písomne ospravedlní zákonný zástupca **do slovníčka**

- viac ako sedem po sebe nasledujúcich dní z dôvodu ochorenia vyžadujúce lekárske ošetrenie, zákonný zástupca prinesie **potvrdenie od lekára v slovníčku, to slúži ako ospravedlnenie.**

**6. Vyhlásenie o bezinfekčnosti**

**Je písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie,** podľa § 24 ods. 8 zákona č. 355/2007 Z.z.

Toto písomné vyhlásenie zákonný zástupca predkladá vždy:

* **pred prvým vstupom dieťaťa do materskej školy**
* **vždy po neprítomnosti dieťaťa v materskej škole dlhšej ako päť po sebe nasledujúcich vyučovacích dní**

Vyhlásenie o bezinfekčnosti nesmie byť staršie ako jeden deň

**IV. Vnútorná organizácia materskej školy**

**1.    Organizácia tried a vekové zloženie detí**

**Najvyšší počet detí v triede** materskej školy je ustanovený v § 28 ods. 9 školského zákona s účinnosťou od 1. januára 2021.

Tieto počty detí sa vzťahujú na triedy s**celodennou**, ako aj s **poldennou** výchovou a vzdelávaním.

**1.1 Preberanie detí**

Dieťa od rodičov preberá učiteľka, ktorá zaň zodpovedá od jeho prevzatia až po odovzdanie rodičovi (alebo inej splnomocnenej osobe) alebo učiteľke, ktorá ju v práci strieda.

Rodič prevezme dieťa v čase spravidla od 15:00 do 16.00 hod.

Ak rodič potrebuje dieťa priviesť alebo prevziať v inom čase, je potrebné o tom vopred informovať triednu učiteľku.

Zákonný zástupca môže písomne splnomocniť na prevzatie svojho dieťaťa z MŠ svoje dieťa staršie ako desať rokov alebo inú pedagogickým zamestnancom známu osobu, dieťa nesmie samo opustiť materskú školu.

V prípade, že rodičia majú súdnym rozhodnutím, príp. predbežným opatrením obmedzené preberanie detí, je potrebné o tom písomne (fotokópiou úradného rozhodnutia) informovať zástupkyňu .

V prípade ak si rodič neprevezme dieťa do 16.00 hod. z materskej školy, učiteľka vykoná tieto kroky:

* telefonicky kontaktuje rodiča, iných príbuzných
* urobí o tom záznam

Ak si rodič neprevezme dieťa z MŠ v stanovenom čase prevádzky 3-krát, dieťa dostane návrh na predčasné ukončenie dochádzky do MŠ.

**1.2  Usporiadanie dňa**

Denný poriadok je norma, v ktorej sú usporiadané denné činnosti tak, aby sa pravidelne opakovali a aby pružne reagovali na potreby a záujmy detí a poskytuje priestor na pokojný, bezpečný a zmysluplne aktívny pobyt dieťaťa v materskej škole.

* Zabezpečuje vyvážené striedanie činností – optimálny biorytmus, bezstresové prostredie
* Dodržiavanie zásad zdravej životosprávy – zdravý životný štýl
* Vytvára časový priestor na hru a učenie
* Dodržiava pevne stanovený čas na činnosti zabezpečujúce životosprávu

**Súčasťou denného poriadku sú:**

**Hry a hrové činnosti**– sú spontánne alebo učiteľkou navodzované, priamo, alebo nepriamo riadené.

**Vzdelávacie aktivity** – sú ich súčasťou a sú vopred naplánované, cieľavedomé, systematické, zmysluplné, konkrétne výchovno- vzdelávacie činnosti.

**Pohybové a relaxačné cvičenia**- obsahujú zdravotné cviky, relaxačné a dychové cvičenia. Realizujú sa každý deň v určitom čase, s dodržiavaním psychohygienických zásad.

**Pobyt vonku**- obsahuje pohybové aktivity, vychádzky, vzdelávacie aktivity. Realizuje sa každý deň s výnimkou nepriaznivých klimatických

podmienok.

**Odpočinok**– realizuje sa v závislosti od potrieb detí.

**Činnosti zabezpečujúce životosprávu  -** realizujú sa v pevne stanovenom čase.  Odporúča sa 3-hodinový interval medzi podávaní jedla.

Všetky organizačné formy denného poriadku sú po pedagogicko-psychologickej stránke rovnocenné. Majú vplyv na rozvoj osobnosti dieťaťa vo všetkých vzdelávacích oblastiach. Pedagogicky ich usmerňujú kvalifikované učiteľky.

**1.3  Organizácia v šatni**

Do vstupnej chodby majú prístup rodičia a iné splnomocnené osoby, ktoré privedú, alebo preberú deti z materskej školy.

Pri prezliekaní a odkladaní vecí do skriniek vedú pedagogickí zamestnanci a  školníčka k  samostatnosti a poriadkumilovnosti. Za odložené veci v skrinke zodpovedá školníčka, za estetickú úpravu šatne zodpovedajú  učiteľky. Za hygienu a uzamknutie vchodov zodpovedá školníčka. Materská škola sa uzamyká počas odpočinku.

Odporúča sa priniesť dieťaťu pohodlné oblečenie na prezlečenie do triedy, na prezutie ortopedickú obuv na bezpečný pohyb v materskej škole (nie šľapky ani obuv bez pevnej protišmykovej podrážky).

Z hygienicko-epidemiologického hľadiska do priestorov triedy, umyvárne, WC je zakázaný vstup všetkým osobám okrem zamestnancov školy.

**1.4    Organizácia v umyvárni**

Každé dieťa má svoj vlastný uterák, ktorý je majetkom školy. Každé dieťa má svoj hrebeň, zubnú kefku, pohár. Výmenu zubných kefiek zabezpečuje rodič, spravidla raz za mesiac. Za pranie a pravidelnú výmenu uterákov – raz týždenne, čistenie hrebeňov a suchú podlahu zodpovedá školníčka.

Deti sa v umyvárni zdržiavajú len za prítomnosti učiteľky, ktorá ich vedie k dodržiavaniu základných hygienických návykov a samoobsluhe. Podľa potreby dohliada na WC školníčka. Za celkovú organizáciu pobytu detí v umyvárni, uzatvorenie vody, spláchnutie WC a dodržiavanie hygienických a bezpečnostných predpisov zodpovedá učiteľka a školníčka.

**1.5    Organizácia v jedálni**

Jedlo sa deťom prenáša zo školskej kuchyne v uzavretých nádobách do materskej školy. Jedlo sa podáva v triede. Za kvalitu a predpísané množstvo stravy, hygienu a kultúru stravovania zodpovedá vedúca školskej jedálne. Zabezpečuje tiež výmenu poškodených tanierov, hrnčekov, príborov. Zabezpečuje zisťovanie počtu stravníkov a pitný režim.

Za organizáciu a kultúru stolovania zodpovedá učiteľka. Deti 2 – 3 ročné používajú pri jedení lyžicu, 4 – 5 ročné lyžicu a vidličku, postupne aj nôž, 5 – 6 ročné používajú samostatne kompletný príbor.

Ak dieťa musí mať z objektívnych dôvodov vylúčené zo stravy určité potraviny, je zákonný zástupca povinný podať vedúcej školskej jedálne žiadosť o výnimku v stravovaní dieťaťa. K žiadosti, ktorá musí obsahovať osobné údaje dieťaťa, prikladá doklad od odborného lekára, na ktorom sú uvedené potraviny, ktoré dieťa nesmie jesť (mliečne výrobky, potraviny obsahujúce lepok).

**Desiata sa podáva v čase od 8.45 do 9.15**

**Obed sa podáva v čase od 11.45 do 12.15**

**Olovrant sa podáva v čase od 14.30 do 15.00**

Neprítomnosť dieťaťa a odhlásenie zo stravy oznámi zákonný zástupca najneskôr do 8.00 h. osobne, alebo telefonicky na t. č. 0917719473, alebo 048/4295202.

Ak sa tak nestane, uhrádza zákonný zástupca plnú stravnú jednotku. Ak zákonný zástupca dieťaťa včas neodhlási zo stravy, môže si obed za prvý deň prevziať do obedára v čase od 11.30 h. do 12.30. h.

**1.6    Pobyt detí vonku**

Počas pobytu detí vonku je učiteľka povinná zabezpečiť im plnohodnotnú činnosť. Venuje deťom zvýšenú pozornosť, dodržiava požiadavky bezpečnosti a ochrany v zmysle príslušných všeobecne záväzných právnych predpisov a pokynov riaditeľky školy.

Každá učiteľka je zodpovedná za bezpečnosť všetkých detí pri pobyte vonku.

Učiteľka vždy zrakom skontroluje, či dvor a priestor na hranie spĺňa bezpečnostné kritériá.

**Na vychádzke s deťmi od troch do šesť rokov musia byť dve učiteľky, prípadne jedna učiteľka a školníčka.**

Vychádzka sa uskutočňuje mimo areálu materskej školy v obci Strelníky. Učiteľka má právo určiť dĺžku vychádzky. Pobyt vonku prispieva k otužovaniu detí a k zvyšovaniu odolnosti organizmu. Učiteľky zodpovedne a starostlivo zvažujú okolnosti prípadného skrátenia pobytu vonku v závislosti od zdravotného stavu detí, ročného obdobia a počasia.

Pobyt vonku sa spravidla neuskutočňuje iba v nepriaznivom počasí a z vážnych dôvodov: silný dážď, víchor, veľmi teplo (v rámci ochrany detí pred úpalom sa presunie čas pobytu vonku na predpoludnie napr. 8 – 11 hod.), mrazy pod -10°C.

Deti chránime pred mrazom primeraným odevom, vedieme ich k dýchaniu nosom (nosná sliznica znáša silné mrazy).

Za hygienu hračiek a pieskoviska zodpovedá školníčka.

**1.7    Organizácia v spálni**

Odpočinok sa realizuje v závislosti od potrieb detí. V tomto čase dieťa nemusí spať – odpočíva.

Počas popoludňajšieho oddychu v spálni dbá učiteľka na primerané oblečenie detí (pyžamo). Zabezpečí pravidelné vetranie spálne, ktoré neohrozí zdravie detí. V spálni má každé dieťa svoje ležadlo, paplón a vankúš.

Posteľná bielizeň sa mení 1 krát mesačne. Za pranie posteľnej bielizne zodpovedá školníčka. Pyžamo sa deťom dáva domov každý týždeň. Ak sa dieťa pomočuje, rodič je povinný zabezpečiť jednorazové nepremokavé podložky na ležadlo.

**1.8**    **Organizovanie a realizácia výletov a exkurzií**

V súlade so školským zákonom a doplnení niektorých zákonov v znení neskorších predpisov a vyhláškou MŠ SR č. 306/2008 Z. z. o materskej škole - predpis bol zrušený predpisom zákon č. 541/2021 Z.z. sa pri realizácii výletov a exkurzií v materskej škole vyžaduje informovaný súhlas zákonného zástupcu dieťaťa.

Podľa §2 písm. y) školského zákona sa informovaným súhlasom rozumie písomný súhlas fyzickej osoby, v ktorom sa okrem jej vlastnoručného podpisu uvedie, že táto osoba bola riadne poučená o dôsledkoch jej súhlasu. Zákonný zástupca má právo dobrovoľne sa rozhodnúť. Konkrétny informovaný súhlas sa vzťahuje iba na konkrétnu udalosť, okolnosť, záležitosť. Výlet alebo exkurzia sa smie organizovať len po dohode so zriaďovateľom. Organizuje sa najviac na jeden deň s prihliadnutím na bezpečné, hygienické a fyziologické potreby detí a so zabezpečením teplého obeda pre deti.

Zodpovedná osoba vypracuje plán exkurzie alebo výletu.

**1.9 Krúžková činnosť**

Krúžok angličtiny

Krúžok angličtiny sa koná jedenkrát týždenne od 14.30 h. do 15.00 h. Po ukončení krúžku lektorka deti odprevadí do triedy. Počas krúžkovej činnosti za deti zodpovedá lektorka.

**1.10 Vykonávanie pedagogickej praxe**

Študent/ky/ti stredných a vysokých škôl, ktoré majú záujem o vykonávanie pedagogickej praxe počas školského roka, sa hlásia u riaditeľky školy .

Riaditeľka školy :

* poučí študenta/ov o BOZP na pracovisku, o čom vypracuje písomný záznam s podpismi poučených
* oboznámi študenta/ov so Školským poriadkom materskej školy a školskou dokumentáciou
* zaradí študenta/ov do triedy

**V. Starostlivosť o hygienu, zdravie a bezpečnosť detí**

V starostlivosti o zdravie, hygienu a bezpečnosť detí sa pracovníci MŠ riadia všeobecne záväznými právnymi predpismi najmä :

* § 7 vyhlášky Ministerstva školstva a vedy SR č. 306/2008 Z.z. o materskej škole - predpis bol zrušený predpisom č. 541/2021Z.z541/2021 Z. z. vyhlášky Ministerstva školstva SR č. 81/1997 Z.z. - predpis bol zrušený predpisom 245/2008 Z. z.,
* § 132 – 135, § 170 – 175 Zákonníka práce, zákonom č. 330/1996 Z.z. o bezpečnosti a ochrane zdravia pri práci - predpis bol zrušený predpisom 124/2006 Z. z.,
* § 422 Občianskeho zákonníka, zákonom č. 277/1994 Z.z. o zdravotnej starostlivosti v znení zmien a doplnkov - predpis bol zrušený predpisom 538/2005 Z. z.,
* pracovným poriadkom a internými pokynmi riaditeľa školy.

Za vytvorenie bezpečných a hygienických podmienok na predprimárne vzdelávanie zodpovedá zástupkyňa.

Za bezpečnosť a ochranu zdravia dieťaťa zodpovedajú pedagogickí zamestnanci materskej školy od prevzatia dieťaťa až po jeho odovzdanie zákonnému zástupcovi, alebo ním splnomocnenej osobe alebo učiteľke, ktorá ju v práci strieda.

Za dodržanie hygienických predpisov v priestoroch MŠ a ochranu zdravia detí zodpovedajú aj prevádzkoví zamestnanci – školníčka, kuchárka a to v rozsahu im určenej pracovnej náplne.

Pri výskyte prenosných ochorení sa postupuje podľa pokynov rozpracovaných v prevádzkovom poriadku. (výskyt vší, chrípkové ochorenia a pod.)

V prípade, že počas dňa v materskej škole učiteľka zistí u dieťaťa príznaky akútneho ochorenia, zabezpečí okamžitú informovanosť zákonného zástupcu a oddelenie dieťaťa od ostatných.

V prípade, že je s deťmi sama (druhá učiteľka ešte nenastúpila na zmenu) zabezpečí dozor pri dieťati prevádzková zamestnankyňa až do príchodu zákonného zástupcu.

Rodičia sú povinní oznámiť výskyt infekčnej choroby v mieste bydliska dieťaťa, aby sa v priestoroch školy mohli včas urobiť potrebné opatrenia.

V prípade úrazu dieťaťa zabezpečí učiteľka okamžitú informovanosť zákonných zástupcov dieťaťa. Pri každom poranení hlavy a pri úrazoch vyžadujúcich si ošetrenie v zdravotníckom zariadení, sprevádza učiteľka dieťa do zdravotníckeho zariadenia.

Každý úraz nahlási zástupkyni a zapíše ho do knihy školských úrazov. Ak ide o registrovaný školský úraz ďalej sa postupuje podľa Metodického usmernenia č.4/2009 – R.

Podľa § 153, ods. 1, písm. c) školského zákona na zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou a násilím je učiteľ povinný oznámiť svoje podozrenie na Úrad práce, sociálnych vecí a rodiny.

V rámci boja proti legálnym i nelegálnym drogám sa v interiéri i exteriéri materskej školy nesmú požívať alkoholické nápoje, omamné látky, rešpektuje sa zákon č. 67/1997 Z.z. o ochrane nefajčiarov, predpis bol zrušený predpisom 377/2004 Z. z.

Na internetovej stránke školy sú okrem informácií o činnosti MŠ zverejňované aj fotografie detí pri hrách a aktivitách a niektoré ich údaje (napr. vek, krstné meno). Fotografie a niektoré osobné údaje zverejňujeme na webovej stránke školy len s písomným informovaným súhlasom zákonného zástupcu o ochrane osobných údajov.

**1.** **Ochrana pred sociálno-patologickými javmi**

V zmysle Dohovoru o právach dieťaťa sú učitelia povinní zabezpečovať aktívnu ochranu detí pred  sociálno-patologickými javmi, monitorovať zmeny v správaní detí a v prípade dôvodného podozrenia z fyzického alebo psychického týrania či ohrozovania mravného vývinu dieťaťa bezodkladne riešiť problém v spolupráci s vedením školy, prípadne so zariadením pedagogicko-psychologického poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru.

**VI. Ochrana spoločného a osobného majetku**

Vchod do areálu školy a vchod do materskej školy je zabezpečený zámkami. Kľúče vlastnia všetci zamestnanci školy.

Budovu ráno odomyká učiteľka.

Budovu po ukončení prevádzky zamyká školníčka. Prekontroluje zatvorené okná, dvere a pod. V priebehu prevádzky školy za uzamknutie budovy zodpovedá školníčka.

**V budove školy je bez sprievodu pracovníka školy zakázaný akýkoľvek pohyb cudzej osoby.**

**Počas priamej činnosti s deťmi je zakázané vyrušovať učiteľku pri priamej práci s deťmi !**

Vetranie miestností sa uskutočňuje len v prítomnosti pracovníka školy. Pri odchode z triedy treba prekontrolovať všetky okná, dvere a pod.

Po skončení prevádzky materskej školy je učiteľ povinný odložiť didaktickú techniku na vopred určené miesto, odpojiť techniku z elektrickej siete.

Osobné veci si zamestnanci materskej školy odkladajú na určené miesto.

**VII. Triedny učiteľ**

Jedna učiteľka zabezpečuje činnosť triednej učiteľky, zodpovedá za úplnosť a správnosť pedagogickej dokumentácie vrátane dokumentácie o deťoch. Triedna učiteľka zabezpečuje triednu agendu, spolupracuje so zákonným zástupcom dieťaťa, všeobecným lekárom pre deti a s príslušným poradenským zariadením.

**VIII. Poradné orgány riaditeľa**

Poradnými orgánmi riaditeľa školy je pedagogická rada, rada školy a zástupcovia združenia rodičov.

Členmi pedagogickej rady sú všetci pedagogický zamestnanci. Členmi rady školy sú zvolení zástupcovia pedagogických zamestnancov, nepedagogických zamestnancov, zákonní zástupcovia detí, delegovaný zástupca zriaďovateľa .

**IX. Práva a povinnosti dieťaťa a zákonného zástupcu**

Právami dieťaťa sa rozumejú práva zakotvené v Deklarácii práv dieťaťa, ktoré boli bližšie konkretizované v Dohovore o právach dieťaťa schváleného Valným zhromaždením OSN, ktorý nadobudol platnosť 6.2.1991.

V § 144 školského zákona sú vymedzené práva a povinnosti dieťaťa a jeho zákonného zástupcu.

**Dieťa má právo na**

* Rovnoprávny prístup ku vzdelávaniu.
* Bezplatné vzdelanie pre päťročné deti pred začiatkom plnenia povinnej školskej dochádzky v materských školách.
* Vzdelanie v štátnom jazyku a materinskom jazyku v rozsahu ustanovenom zákonom.
* Individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom zákonom.
* Úctu k jeho vierovyznaniu, svetonázoru, národnostnej a etnickej príslušnosti.
* Poskytovanie poradenstva a služieb spojených s výchovou a vzdelávaním.
* Výchovu a vzdelávanie v bezpečnom a hygienicky vyhovujúcom prostredí
* Organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny.
* Úctu k svojej osobe a na zabezpečenie ochrany proti fyzickému, psychickému a sexuálnemu násiliu.
* Na individuálne vzdelávanie za podmienok ustanovených zákonom.

Dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu  vzdelávanie umožňujú.

**Dieťa je povinné v súčinnosti s učiteľkou a zákonným zástupcom a v závislosti od svojich schopností a možností:**

* Neobmedzovať svojim konaním práva ostatných osôb zúčastňujúcich sa výchovy a vzdelávania.
* Dodržiavať školský poriadok a ďalšie vnútorné predpisy školy.
* Chrániť pred poškodením majetok školy a majetok, ktorý sa využíva na výchovu a vzdelávanie.
* Konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa výchovy a vzdelávania.
* Ctiť si ľudskú dôstojnosť svojich kamarátov a zamestnancov materskej školy.
* Rešpektovať pokyny zamestnancov materskej školy, ktoré sú v súlade so všeobecne záväznými právnymi predpismi a spoločenskými normami.

**Zákonný zástupca dieťaťa má právo**

* Vybrať pre svoje dieťa materskú školu, ktorá poskytuje výchovu a vzdelávanie podľa zákona, zodpovedajúcu schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti.
* Žiadať aby sa v rámci výchovy a vzdelávania poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa zákona.
* Oboznámiť sa s výchovno-vzdelávacím programom materskej školy, školským poriadkom.
* Byť informovaný o výchovno-vzdelávacích výsledkoch svojho dieťaťa učiteľkou.
* Na poskytnutie poradenských služieb vo výchove a vzdelávaní svojho dieťaťa.
* Zúčastňovať sa výchovy a vzdelávania po predchádzajúcom súhlase zástupkyne školy na edukačných aktivitách určených ročným plánom.
* Vyjadrovať sa k výchovno-vzdelávaciemu programu materskej školy.

**Zákonný zástupca dieťaťa je povinný**

* Vytvoriť pre dieťa podmienky na prípravu na výchovu a vzdelávanie v materskej škole
* Dodržiavať podmienky výchovno-vzdelávacieho procesu určené školským poriadkom
* Uhrádzať povinné poplatky v stanovenom termíne. V prípade opakovaného nedodržania termínu, môže byť dochádzka dieťaťa do MŠ predčasne ukončená.
* Dbať na kultúrne a sociálne zázemie dieťaťa a rešpektovať jeho špeciálne výchovno-vzdelávacie potreby
* Informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré môžu mať vplyv na výchovu a vzdelávanie
* Prihlásiť dieťa na povinné predprimárne vzdelávanie a plnenie povinnej školskej dochádzky
* Predložiť lekárske potvrdenie ak neprítomnosť dieťaťa z dôvodu ochorenia trvá dlhšie ako 7 po sebe nasledujúcich dní a dieťa stále prejavuje známky ochorenia
* Ak sa dieťa alebo žiak nemôže zúčastniť na výchove a vzdelávaní, jeho zákonný zástupca je povinný oznámiť škole bez zbytočného odkladu príčinu jeho neprítomnosti.
* Rešpektovať organizáciu materskej školy, najmä príchod a odchod dieťaťa do MŠ v určenom čase.
* Uhrádzať v stanovenom termíne príspevok na čiastočnú úhradu výdavkov v materskej škole.
* Ak rodič zostáva na školskom dvore aj po tom, čo si vyzdvihne dieťa z materskej školy, je povinný dodržiavať pravidlá MŠ.

 V Strelníkoch 6.9.2023

**X Záverečné ustanovenia**

1. Zrušuje sa Školský poriadok materskej školy Strelníky z 1.9.2021
2. Školský poriadok bol prerokovaný v pedagogickej rade dňa 7.9.2023
3. Školský poriadok zverejní riaditeľ školy na verejne prístupnom mieste v škole a na webovej stránke školy, preukázateľným spôsobom s ním oboznámi zamestnancov a žiakov a informuje o jeho vydaní a obsahu zákonných zástupcov žiakov.
4. Tento školský poriadok nadobúda účinnosť 11.9.2023 a platí až do odvolania alebo zmeny.

Školský poriadok bol prerokovaný v pedagogickej rade dňa  7.9.2023 pedagogickými zamestnancami – toto podľa mňa netreba, malo by to byť v uznesení z PR, ako aj podpisy nižšie

V Strelníkoch 7.9.2023

....................................

Mgr. Gabriela Sedláková

riaditeľka školy

Prerokované v rade školy: 11.9.2023 ....................................

Mgr. Juraj Čief

predseda Rady školy